Izvor: Tanjug/Marko Đoković

Gradonačelnik Beograda Siniša Mali i ministar Aleksandar Vulin su, zajedno sa korisnicima socijalne pomoći, čistili sneg kod Vukovog spomenika.

Ministar Vulin je rekao da prema podacima iz novembra 123.525 radno sposobnih prima novčanu socijalnu pomoć i da je današnja akcija način da pokažu da socijalna pomoć nije zanimanje već nesrećno životno stanje koje se može i mora promeniti, prvenstveno radom.

On je dodao da je još prošle godine potpisan sporazum o angažovanju tih ljudi, koji žele da rade i sposobni su za rad. "Ovo je prilika i dobar način da se oduže društvu i pokažu koliko im je stalo da radom promene svoj položaj", rekao je Vulin.

On je objasnio da javno-komunalna preduzeća uvek imaju otvorene konkurse, na kojima korisnici socijalne pomoći imaju prioritet i dodao da su svi koji su se danas angažovali dobili osiguranje i topli obrok.

Izvor: Tanjug/Marko Đoković

"Beograd je naša zajednička kuća i svako od nas ima obavezu, a i čast i privilegiju da pomogne sa pola sata, sat vremena svog života i svog radnog angažovanja da bi grad bolje, brže i uspešnije savlađivao ovakve elementarne nepogode", rekao je Vulin.

Upitan da li je današnja akcija i politička promocije, Vulin je rekao da bi voleo kada bi sve političke stranke sa svim članovima, ili makar samo njihovi funkcioneri, uradile nešto slično. "Neka svako uradi ovakvu političku promociju, ja sam siguran da će građani biti zadovoljni da ih vide na delu", rekao je Vulin.

00:00 Izvor: N1

Mali: Sve funkcioniše bez problema

Mali je istakao da je tokom noći u Beogradu palo sedam santimetara snega, a da su ulice prvog priorteta očišćene i gradski prevoz funkcioniše bez problema. On ističe i da nema većih kvarova na vodovodnoj mreži, a da Beogradske elektrane greju 24 sata.

Plan nadležnih je, dodao je, da danas potpuno očiste ulice drugog prioriteta, jer se padavine ne očekuju.

Izvor: Tanjug/Marko Đoković

Mali se zahvalio svim radnicima javno-komunalnih preduzeća, koji su, kako je rekao, tri noći i dva dana radili na čišćenju snega u Beogradu. "Danas su nam se pridružili korisnici socijalne pomoći Gradskog centra za socijalni rad i ovo je sjajna prilika da se oni radno angažuju kako bi nam grad što pre bio čistiji od snega", rekao je Mali novinarima.

On je poručio da je Grad spreman za najavljenu ledenu kišu, i dodao da je već posuta određena količina natrijum-hlorida i kalcijum-hlorida.

Mali takođe poziva građane da budu oprezni, ali i da čiste ispred kuća i prodavnica, navodeći da inspekcije još danas neće kažnjavati, ali već od sutra hoće.